ธปท.สั่งทุกแบงก์เพิ่มความระมัดระวังหลังบางแห่งถูกขู่ก่อกวนระบบ on-line
ธปท.สั่งทุกแบงก์เพิ่มความระมัดระวังหลังบางแห่งถูกขู่ก่อกวนระบบ on-line
29 ต.ค. 2558

นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า กรณีที่มีข่าวว่าธนาคารพาณิชย์บางแห่งได้รับ e-mail จากผู้ไม่ประสงค์ดีจากต่างประเทศระบุว่าจะก่อกวนช่องทางเครือข่ายของธนาคารที่จะทำให้ช่องทางการให้บริการ on-line เต็ม ซึ่งอาจส่งผลกระทบต่อการให้บริการผ่านช่องทางอินเตอร์เน็ตของธนาคาร นั้น
ธปท. ขอเรียนว่าในช่วงที่ผ่านมา ธปท. และธนาคารพาณิชย์ให้ความสำคัญต่อความเสี่ยงด้านระบบเทคโนโลยีสารสนเทศของธนาคารพาณิชย์แต่ละแห่ง โดยยึดหลักการรักษาความปลอดภัยและความถูกต้องของข้อมูลลูกค้า รวมถึงให้ระบบมีความพร้อมใช้งานอย่างต่อเนื่อง
ทั้งนี้ การก่อกวนช่องทางอินเตอร์เน็ตจากผู้ไม่ประสงค์ดีมีโอกาสเกิดขึ้นได้ตลอดเวลา ซึ่งกรณีนี้ ธปท.ได้รับรายงานจากธนาคารพาณิชย์มาโดยต่อเนื่อง และได้แจ้งให้ธนาคารพาณิชย์ทุกแห่งเพิ่มความระมัดระวังและเตรียมการรับมือต่อสถานการณ์ที่อาจเกิดขึ้น พร้อมติดตามสถานการณ์อย่างใกล้ชิด รวมทั้งได้กำชับให้ธนาคารพาณิชย์ทุกแห่งจัดให้มีมาตรการรองรับจากกรณีข้างต้น เพื่อลดผลกระทบที่อาจเกิดขึ้นกับลูกค้าของธนาคาร
 